Na početku današnje 13. konvencije hrvatskih izvoznika nastupao je zbor zagrebačkog FER-a koji je, između ostaloga, otpjevao molitvu Očenaš što se činilo pomalo neobičnim. No, osnivač zbora i dekan FER-a Mislav Grgić kaže kako su izborom pjesama pokazali domoljublje. Osim Očenaša, otpjevali su himnu i budnicu Prosto zrakom ptica leti.

Akademski zbor FERa. ??? pic.twitter.com/dfYZxxTF9j — SABINA TANDARA KNEZOVIĆ (@SABINATK) June 15, 2018

“Pjesmom, molitvom koju zbor izvodi pokazujemo da je ovo jedna prava svekršćanska Hrvatska, dame i gospodo ovo je jedna bolja Hrvatska”, kazao je Grgić koji se pohvalio da je zbor osnovao prije dvije godine i da su u njemu većinom studenti te pokoji djelatnik fakulteta.

Borasov bliski suradnik

Gospodin Grgić je, inače, blizak suradnik zagrebačkog rektora Damira Borasa. Na funkciji je njegovog posebnog savjetnika za STEM područje i za međunarodne projekte.

Za dekana zagrebačkog FER-a izabran je sredinom 2014. i to kao najmlađi dekan u povijesti FER-a. Imao je samo 41 godinu.

Ugovor s katoličkom televizijom

Grgić je jednom svojom neobičnom odlukom u fokus javnosti došao i početkom ove godine. Tada su zagrebački FER i katolička tevizija Laudato dogovorili suradnju na “istraživačkim, razvojnim i obrazovnim projektima iz područja djelatnosti FER-a i Laudato televizije”.

Laudato se, inače, predstavlja kao “obiteljska televizija s kršćanskim vrijednostima” pa je pomalo nejasno što kao takva može ponuditi FER-u i obrnuto.

Poziv na duhovnu obnovu radikalnog svećenika

I ranije se, tijekom Grgićeva mandata, FER počeo pokazivati kao fakultet koji promiče kršćanstvo.

Tako su krajem prošle godine putem studomata pozvali studente na duhovnu obnovu svećenika Damira Stojića. Možda ćete se sjetiti, radi se o svećeniku koji je između ostalog poznat i po izjavi da je “medicinski nevjerojatno da djevojka zatrudni tijekom silovanja”.